ललित कहिलेकाहीँ भोकै पनि बस्थे। उनले कहिल्यै एक पैसाको पान समेत खाएका थिएनन्। उनी मेरा दृष्टिमा अत्यन्त मितव्ययी थिए। उनले यसरी दान दिएको देखेर मेरो आश्चर्यको सीमा रहेन। त्यसै राति सपनामा मैले उनका अनेकन् विशेषताहरू देखेँ। ती सत्य थिए वा असत्य थाहा त भएन तर ज्योतिषका हिसाबले ती सत्य नै थिए। किनकि राति मलाई अढाई बजेमात्र निद्रा लागेको थियो र त्यो सपना मैले रात्रिको अन्तिम प्रहरमा देखेको थिएँ। भन्छन् अन्तिम प्रहरका अधिकांश सपनाहरू सत्य हुन्छन्।
